8 बुरी आदतें छीनतीं मां बनने की क्षमता, ‘बेबीमेकर’ भी हो रहे फेल
Reasons Behind Most IVF Failures: What You Need to Know आखिर महिलाओं में कंसेप्शन रेट क्यों घट रहा है, IVF प्रक्रिया भी क्यों फेल हो जाती और प्रजनन क्षमता क्यों कम होती जा रही है, जानिए ऐसे ही और कई सवालों के जवाब...
भारत में हर छठा कपल बच्चे की चाहत में दर-दर भटकने को मजबूर है। 'इंडियन सोसाइटी ऑफ असिस्टेड रिप्रोडक्शन' की रिपोर्ट के मुताबिक देश में 2.75 करोड़ कपल बांझपन से जूझ रहे हैं। यही वजह है कि देश में ‘बेबीमेकर्स’ यानी आईवीएफ (इन विट्रो फर्टिलाइजेशन) का कारोबार तेजी से बढ़ा है।
देशभर में ढाई हजार से ज्यादा फर्टिलिटी क्लिनिक खुल चुके हैं। अमेरिका के बाद दुनिया में सबसे ज्यादा आईवीएफ ट्रीटमेंट भारत में लिया जा रहा है, लेकिन इलाज के बावजूद 40 से 50 फीसदी महिलाओं को ही IVF के जरिए गर्भ ठहरता है।
आखिर महिलाओं में कंसेप्शन रेट क्यों घट रहा है, IVF प्रक्रिया भी क्यों फेल हो रही और प्रजनन क्षमता क्यों कम होती जा रही है, जानिए ऐसे ही कई और सवालों के जवाब...
सेहत बिगाड़ने वाली आदतों से प्रेग्नेंसी मुश्किल
NCBI पर मौजूद एक रिपोर्ट के मुताबिक नेचुरल तरीके से गर्भधारण करने की कोशिश करने वाले कपल्स पर 1 साल तक रिसर्च की गई। जिसमें हेल्दी लाइफस्टाइल जीने वाले 83 फीसदी कपल एक साल के अंदर गर्भधारण में सफल रहे।
वहीं, जिन कपल में लाइफस्टाइल बिगाड़ने वाली सिर्फ एक बुरी आदत भी मौजूद थी, उनमें 71% महिलाएं ही प्रेग्नेंट हुईं। सेहत बिगाड़ने वाली 4 बुरी आदतों की शिकार महिलाओं में सिर्फ 38 फीसदी ही प्रेग्नेंसी को लेकर सफल रहीं। नशा, जंक फूड, मोटापा, बीमारियां और उम्र बढ़ने के साथ प्रेग्नेंसी मुश्किल हो जाती है।
ये 8 बुरी आदतें बच्चे को जन्म देने की क्षमता छीन लेती हैं…
1. स्मोकिंग: तंबाकू में पाए जाने वाले कैडमियम और कोटिनिन जैसे जहरीले तत्व डीएनए डैमेज करते हैं, जिससे फर्टिलिटी घटती है। स्मोकिंग करने वाली महिलाओं का एग प्रोडक्शन घट जाता है, उनके एग में 'जोना पेलूसिडा' नाम की दीवार मोटी हो जाती है, जिससे स्पर्म उसके अंदर नहीं जा पाता। इन महिलाओं का मेनोपॉज भी 3 से 4 साल पहले हो जाता है।
2. एल्कोहल: ड्रिंक करने की आदत महिलाओं के लिवर, दिल और नवर्स सिस्टम के साथ ही प्रजनन क्षमता घटाती है। इस आदत से शरीर में विटामिन बी, जिंक, आयरन, कैल्शियम जैसे पोषक तत्व कम हो जाते हैं, जो प्रेग्नेंसी के लिए जरूरी हैं। इन महिलाओं के लिए प्रेग्नेंसी 3 गुना मुश्किल हो जाता है। अगर वे प्रेग्नेंट हो भी जाएं तो अबॉर्शन का रिस्क 2.21 गुना बढ़ जाता है।
3. रिस्की सेक्शुअल बिहेवियर: नशे की लत सेक्शुअल बिहेवियर को भी बिगड़ सकती है। एक से ज्यादा पार्टनर के साथ असुरक्षित संबंध बनने के मौके बढ़ जाते हैं। जिससे क्लैमाइडिया और एड्स जैसी बीमारियां हो सकती हैं। असुरक्षित संबंध बनाने से फैलने वाली इन बीमारियों से इनफर्टिलिटी को बढ़ावा मिलता है।
4. गर्भनिरोधक: असुरक्षित संबंध बनाने के बाद गर्भधारण से बचने के लिए लड़कियां गर्भनिरोधक दवाएं यूज करती हैं। आमतौर पर गर्भनिरोधक गोलियां सेफ होती हैं, लेकिन प्रेग्नेंसी से बचने के लिए इंजेक्शन के जरिए ली जाने वाली दवा से महिलाओं की प्रेग्नेंट होने में एक साल तक का समय लग सकता है।
5. चाय-कॉफी की लत: 2 कप से ज्यादा चाय, कॉफी पीना, रोज एनर्जी ड्रिंक्स लेना प्रेग्नेंसी के आड़े आता है। अगर प्रेग्नेंसी ठहर भी जाए, तो इस दौरान बॉडी में कैफीन की मात्रा ज्यादा होने से मिसकैरेज और स्टिलबर्थ का खतरा होता है।
6. मोटापा: बॉडी वेट बढ़ने से हॉर्मोनल इम्बैलेंस होता है। आईवीएफ के दौरान ज्यादा दवाएं खानी पड़ती हैं। ज्यादा बॉडी वेट से मिसकैरेज के खतरे बढ़ जाते हैं। इसलिए मां बनने के लिए BMI यानी बॉडी मास इंडेक्स 30 से ज्यादा नहीं होना चाहिए।
7. खानपान: हेल्दी डाइट से महिला जल्दी कंसीव करती है। फल, हरी सब्जियां और एंटी ऑक्सीडेंट्स से भरपूर खाना तन और मन दोनों को स्वस्थ रखता है। जबकि जंक फूड स्पर्म और एग दोनों को नुकसान पहुंचाता है।
8. एक्सरसाइज: लाइफस्टाइल खराब हो और एक्सरसाइज भी न की जाए तो रिप्रोडक्शन सिस्टम तेजी से बिगड़ने लगता है। जबकि, योग, ध्यान और एक्सरसाइज से इसमें सुधार आता है, सेहत अच्छी रहती है। जिससे कंसीव करने में मदद मिलती है।
इन वजहों के अलावा शादी और मां बनने में देरी का फैसला भी मुश्किलें बढ़ा देता है…
20 से 25 की उम्र में प्रजनन क्षमता सबसे ज्यादा, 35 की उम्र तक एग में 200 गुना कमी
बिड़ला फर्टिलिटी एंड आईवीएफ सेंटर में कन्सल्टेंट डॉ. मीनू वशिष्ठ आहूजा के मुताबिक जन्म के समय नवजात बच्ची में 40 से 50 लाख एग्स होते हैं। वह अपनी पूरी लाइफ में 400-500 बार एग रिलीज कर पाती है। बाकी एग्स बॉडी के अंदर ही खत्म हो जाते हैं। कभी-कभी 35 की उम्र तक महिलाओं के पास करीब 25 हजार एग्स ही बचते हैं।
मुंबई स्थित नानावटी मैक्स सुपर स्पेशिएलिटी हॉस्पिटल में सीनियर कन्सल्टेंट डॉ. सुरुचि देसाई कहती हैं कि 20 से 25 साल की उम्र में महिलाओं की प्रजनन क्षमता सबसे ज्यादा होती है, लेकिन, 25 से 30 साल की उम्र तक कंसीव कर लेना बेहतर है। उम्र बढ़ने के साथ शरीर कमजोर होने लगता है। स्पर्म और एग्स की संख्या और क्वालिटी में कमी आने लगती है। बीमारियों और मिसकैरेज का खतरा बढ़ जाता है।
इन हालात का असर मेंटल हेल्थ पर पड़ता है, जिससे कंसीव कर पाना और कठिन हो जाता है…
खराब मेंटल हेल्थ और समस्याओं के बुरे चक्र से बढ़ती परेशानी
साइकोलॉजिस्ट डॉ. अमिता पुरी बताती हैं कि लड़के-लड़कियों पर पहले से करियर का प्रेशर रहता है। इसी बीच परिवार भी शादी का दबाव बनाता है। शादी के बाद जब तक वे एक-दूसरे को समझते हैं, उनके ऊपर परिवार बढ़ाकर सेटल होने का दबाव भी बढ़ जाता है।
ऐसी अफरा-तफरी में बार-बार कोशिश के बाद भी प्रेग्नेंसी नहीं ठहरती। तब महिलाओं को स्ट्रेस, एंग्जाइटी, डिप्रेशन, इरिटेशन, एग्रेशन और फ्रस्ट्रेशन सभी एक साथ होने लगता है। प्रेग्नेंसी प्लान को लेकर स्ट्रेस इतना बढ़ जाता है जो महिला की सेहत पर नेगेटिव असर डालता है।
शरीर में बढ़ा निगेटिव हार्मोन घटा देता है प्रेग्नेंसी रेट
इंडियन फर्टिलिटी सोसाइटी की रिपोर्ट्स में यह सामने आया है कि इन मानसिक समस्याओं की वजह से कंसीव करने की क्षमता कम होती है। दरअसल, स्ट्रेस के दौरान शरीर में डोपामाइन, सेरोटोनिन, एंडोर्फिन और ऑक्सीटोसिन जैसे हैप्पी हार्मोन रिलीज होने बंद हो जाते हैं और नेगेटिव हार्मोन 'कॉर्टिसोल' का लेवल बढ़ता है। जिन महिलाओं के बालों के सैंपल में कॉर्टिसोल का स्तर ज्यादा मिला, उनका प्रेग्नेंसी रेट उतना ही कम पाया गया।
बच्चा न होने पर महिलाओं को आते हैं आत्महत्या के ख्याल
बांझपन से जूझने वाली अधिकतर महिलाएं भीतर ही भीतर घुटती हैं और बाहर झूठी मुस्कान ओढ़े रहती हैं। NCBI पर मौजूद रिपोर्ट्स बताती हैं कि मां न बन पाने वाली महिलाओं में डिप्रेशन लेवल कैंसर मरीजों के बराबर पहुंच जाता है।
मां-बाप न बन पाने से 32 फीसदी पुरुष और 56 फीसदी महिलाएं डिप्रेशन की चपेट में आ जाती हैं। 61 फीसदी पुरुष और 76 फीसदी महिलाएं एंग्जाइटी का शिकार हो जाती हैं। करीब 10 फीसदी महिलाएं आत्महत्या करने के बारे में भी सोचने लगती हैं।
स्टोरी आगे पढ़ने से पहले अपनी राय भी साझा करते चलें...
इस स्टेप पर कपल्स के बीच रिलेशन खराब होने लगते हैं...
इमोशनल बॉन्डिंग कमजोर हो तो IVF ट्रीटमेंट भी काम नहीं आता
डॉ. अमिता बताती हैं कि संबंधों को बचाने के लिए बच्चे की जरूरत और बढ़ जाती है। तब कपल डॉक्टर के पास पहुंचते हैं। टेस्ट के बाद कई बार दंपती में कोई कमी नहीं मिलती, फिर भी गर्भ नहीं ठहरता।
काउंसलिंग से पता चलता है कि उनके बीच इमोशनल बॉन्डिंग कमजोर है। दोनों एक-दूसरे को समझ नहीं पा रहे। अगर संबंधों में दूरियां पैदा हो गई हैं, इमोशनल कनेक्शन अच्छा नहीं है, तो आईवीएफ भी मदद नहीं कर सकता।
हर आईवीएफ क्लिनिक में साइकोलॉजिस्ट जरूरी
साइकोलॉजिस्ट कपल के संबंधों को सुधारने की कोशिश करते हैं, ताकि दूरियां खत्म हों और वे रिलैक्स होकर बात कर सकें। तब प्रेग्नेंसी की उम्मीद बढ़ जाती है। इसीलिए अब सरकार ने नियम बना दिया है कि हर आईवीएफ सेंटर में साइकोलॉजिस्ट जरूरी हैं।
साइकोलॉजिस्ट कपल को रिलैक्सेशन और हिप्नो थेरेपी देते हैं। सेहत (SEHT) यानी सबकॉन्शस एनर्जी हीलिंग थेरेपी, योग और मेडिटेशन से महिलाओं की मानसिक, शारीरिक और आध्यात्मिक सेहत में सुधार आता है। बॉडी और माइंड हेल्दी बनता है, जिससे मुश्किलें आसान हो जाती हैं।
कपल को IVF ट्रीटमेंट के लिए कब जाना चाहिए
डॉ. सुरुचि कहती हैं कि अगर माहवारी समय पर नहीं आती, या उससे जुड़ी कोई समस्या है, तब बिना देर किए गाइनेकोलॉजिस्ट से मिलें। अगर 1 साल तक फैमिली प्लान करने में नाकामयाब होते हैं और महिला की उम्र 35 साल से ज्यादा हो, तब फर्टिलिटी चेकअप कराएं।
आमतौर पर डॉक्टर की सलाह पर अमल और बेसिक ट्रीटमेंट से सफलता मिल जाती है। इसके बाद भी गर्भ नहीं ठहरता, तो डॉक्टर आईवीएफ की सलाह देते हैं।
माहवारी के दूसरे दिन शुरू होता है ट्रीटमेंट
डॉ. मीनू बताती हैं कि माहवारी के दूसरे दिन से आईवीएफ ट्रीटमेंट शुरू होता है। इंजेक्शन लगाए जाते हैं। ओवरी में फॉलिकल्स (द्रव से भरी थैलियां, जिनमें एग होते हैं) परिपक्व हो जाते हैं, तो उन्हें निकालकर एग्स को सुरक्षित रख लेते हैं। इसके बाद पति के स्पर्म से एग को फर्टिलाइज कराते हैं। इससे तैयार भ्रूण को तीसरे या फिर 5वें दिन महिला के गर्भ में ट्रांसफर किया जाता है।
हर स्टेप पर फॉलिकल्स, एग्स और भ्रूण की संख्या घटती जाती है। इसलिए जब एग्स और भ्रूण की संख्या ज्यादा होती है, तब ट्रांसफर के लिए 5वें दिन तक इंतजार करते हैं, जिससे कंसीव करने की संभावना बढ़ जाती है, लेकिन जब इनकी संख्या कम होती है, तो तीसरे दिन ही भ्रूण को गर्भ में ट्रांसफर कर देते हैं।
आईवीएफ फेल होने से बढ़ता मेंटल डिसऑर्डर्स का खतरा
जब बांझपन की कोई वजह पता चलती है और आईवीएफ ट्रीटमेंट शुरू होता है, तो महिलाएं उम्मीदों से भर उठती हैं कि अब जल्द ही वे मां बन सकेंगी, लेकिन यह इतना भी आसान नहीं होता। आईवीएफ के एक साइकल में 4 से 6 हफ्ते लगते हैं।
कुछ महिलाएं पहली बार में ही कंसीव कर लेती हैं, तो कुछ को महीनों, सालों तक बार-बार आईवीएफ की प्रक्रिया से गुजरना पड़ता है। एक प्रक्रिया में सवा लाख से 4 लाख रुपए तक खर्च होते हैं। इलाज के दौरान वे इमोशनली अपसेट होती हैं।
मेडिकल जर्नल BMJ के मुताबिक लैब में तैयार भ्रूण को यूट्रस में ट्रांसफर करने के बाद का समय महिलाओं को सबसे ज्यादा स्ट्रेस देता है। IVF ट्रीटमेंट में 2 हफ्ते का यह वेटिंग पीरियड इस स्ट्रेस की वजह है। बार-बार आईवीएफ फेल होने से वे मेंटल डिसऑर्डर की शिकार होने लगती हैं। कई बार महिलाएं इलाज बीच में ही छोड़ देती हैं।
अब इन 8 टिप्स पर भी ध्यान दीजिए जिससे आईवीएफ की मदद से प्रेग्नेंसी की संभावना बढ़ जाती है...
दवाओं के साइड इफेक्ट से भी बढ़ सकती है परेशानी
जर्नल BMJ के मुताबिक आईवीएफ ट्रीटमेंट के दौरान दी जाने वाली कुछ दवाओं के साइड इफेक्ट से भी एंग्जाइटी और डिप्रेशन जैसी दिक्कतें हो सकती हैं। महिलाओं को लगता है कि उनमें ही कोई खोट है, जिसकी वजह से इलाज का भी असर नहीं हो रहा है।
वे जलन, दुख और हताशा में डूब जाती हैं। खुद को अलग-थलग महसूस करने लगती हैं। ये सभी समस्याएं जितनी गहरी होती जाती हैं, फर्टिलिटी और आईवीएफ का सक्सेस रेट उतना ही कम होता जाता है।
खराब मानसिक और शारीरिक स्वास्थ्य के साथ ही लैब में गड़बड़ियों से भी आईवीएफ ट्रीटमेंट फेल हो सकता है...
'लैब हेल्थ' में कमी से भी फेल हो सकता है प्रोसेस
डॉ. मीनू के मुताबिक आईवीएफ फेल होने की कई और वजहें भी हो सकती हैं। टेस्ट ट्यूब बेबी बनाने के लिए लैब में मां के गर्भ जैसा वातावरण तैयार किया जाता है।
इसके लिए हाइटेक मशीनों की मदद से तापमान, ह्यूमिडिटी को कंट्रोल किया जाता है। हवा में कार्बन डाई ऑक्साइड, ऑक्सीजन जैसी गैसों से लेकर सूक्ष्म कणों तक का ख्याल रखा जाता है। इन सबके लिए 'लैब हेल्थ' टर्म का इस्तेमाल किया जाता है।
डॉक्टरों, एम्ब्रियोलॉजिस्ट और लैब टीम का एक्सपीरियंस भी बहुत मायने रखता है। इलाज के तरीके से लेकर दवाओं तक का फैसला वही लेते हैं। यह टीम अनुभवी हो तो प्रेग्नेंसी में आसानी होती है।
डॉ. मीनू कहती हैं कि दुनिया भर में IVF सेंटर्स का औसतन सक्सेस रेट 40-50 फीसदी ही है। जबकि ‘लैब हेल्थ’ की हाईटेक और IVF क्वॉलिफाइड टीम की वजह से बिड़ला आईवीएफ में सक्सेस रेट 60 से 70 फीसदी तक है।
एग फ्रीजिंग और आईवीएफ ने दी देर से मां बनने की ताकत
डॉ. सुरुचि देसाई कहती हैं कि आईवीएफ जैसी तकनीक ने महिलाओं को लेट प्रेग्नेंसी की आजादी दी है। 30 साल की उम्र तक करियर में सफल होने के बाद लड़कियां एग फ्रीजिंग के बारे में सोचना शुरू करती हैं।
38 से 40 की उम्र के बीच वे एग फ्रीज करा लेती हैं, ताकि भविष्य में मां बनने का सपना पूरा कर सकें। कैंसर जैसी बीमारियों का इलाज शुरू होने से पहले भी एग फ्रीज करा लेने चाहिए। हेल्दी लाइफस्टाइल और नियमित जांच से कई परेशानियों को काफी हद तक दूर कर सकते हैं।
महिला की उम्र 50 और पुरुष 55 से ज्यादा हो तो नहीं करा सकते आईवीएफ...
ग्राफिक्स: सत्यम परिडा
नॉलेज बढ़ाने और जरूरी जानकारी देने वाली ऐसी खबरें लगातार पाने के लिए डीबी ऐप पर 'मेरे पसंदीदा विषय' में 'वुमन' या प्रोफाइल में जाकर जेंडर में 'मिस' सिलेक्ट करें।